
RAPORT COMUN

asupra proiectului de Lege privind aprobarea Ordonanţei de urgenţă a Guvernului nr.112/2020 pentru asigurarea de la bugetul de stat, prin bugetul Ministerului Sănătăţii a sumelor necesare acoperirii plăţii TVA aferente bunurilor şi serviciilor achiziţionate în cadrul Programului 
ROU-T-MOH "Abordarea provocărilor sistemului de 
sănătate privind controlul tuberculozei în România"

În conformitate cu prevederile art.94 și 115 din Regulamentul Camerei Deputaţilor, republicat, Comisia pentru buget, finanțe și bănci și Comisia pentru sănătate şi familie, au fost sesizate, spre dezbatere pe fond, în procedură de urgență, cu proiectul de Lege privind aprobarea Ordonanţei de urgenţă a Guvernului nr.112/2020 pentru asigurarea de la bugetul de stat, prin bugetul Ministerului Sănătăţii a sumelor necesare acoperirii plăţii TVA aferente bunurilor şi serviciilor achiziţionate în cadrul Programului ROU-T-MOH "Abordarea provocărilor sistemului de sănătate privind controlul tuberculozei în România". 
Conform prevederilor art.75 din Constituţia României, republicată şi ale  art.91 din Regulamentul Camerei Deputaţilor, republicat, Camera Deputaţilor este Cameră decizională.
Senatul, în calitate de primă Cameră sesizată, a adoptat tacit proiectul de Lege în şedinţa din data de 2 septembrie 2020.  
La întocmirea prezentului raport comun, comisiile au avut în vedere avizul favorabil al Consiliului Legislativ (nr.660/8 iulie 2020).
Proiectul de Lege supus dezbaterii online are ca obiect de reglementare asigurarea sumelor necesare acoperirii plăţii TVA aferentă bunurilor şi serviciilor achiziţionate în cadrul Programului ROU-T-MOH „Abordarea provocărilor sistemului de sănătate privind controlul tuberculozei în România”, de la bugetul de stat, prin Ministerul Sănătăţii. Acest program este finanțat de Fondul Global de Luptă Împotriva SIDA, Tuberculozei și Malariei, prin Grantul de Tranziție ROU-T-MOH și este implementat de către Ministerul Sănătăţii, Institutul Național de Sănătate Publică, Fundaţia Romanian Angel Appeal și Asociația Română Anti-SIDA ARAS, pe perioada 1 octombrie 2018-31 martie 2021. În cadrul programului sus-menționat sunt incluse o serie de activități dedicate întăririi capacității Ministerului Sănătății de a controla epidemia de tuberculoză (TB).
În conformitate cu prevederile art.61 și 63 din Regulamentul Camerei Deputaţilor, republicat, Comisia pentru buget, finanțe și bănci și Comisia pentru sănătate și familie și-au desfășurat lucrările în ședințe separate.
Membrii Comisiei pentru buget, finanţe şi bănci au examinat proiectul de lege în ședința online, din data de 5 octombrie 2020, iar cei ai Comisiei pentru sănătate și familie în ședința online din 14 octombrie 2020. 
La lucrările online ale Comisiei pentru buget, finanțe și bănci, și-au înregistrat prezența un număr de 23 deputați din totalul de 27 de membri. Raportul comisiei a fost votat cu majoritate de voturi.
 La lucrările online ale Comisiei pentru sănătate și familie și-au înregistrat prezența un număr de 18 deputați, din totalul de 19 membri ai comisiei. Raportul comisiei a fost votat cu unanimitate de voturi.
În urma examinării proiectului de Lege şi a opiniilor exprimate, deputații celor două comisii, au hotărât, cu majoritate de voturi, să propună plenului Camerei Deputaților, un raport comun de adoptare a proiectului de Lege privind aprobarea Ordonanţei de urgenţă a Guvernului nr.112/2020 pentru asigurarea de la bugetul de stat, prin bugetul Ministerului Sănătăţii a sumelor necesare acoperirii plăţii TVA aferente bunurilor şi serviciilor achiziţionate în cadrul Programului ROU-T-MOH "Abordarea provocărilor sistemului de sănătate privind controlul tuberculozei în România", în forma adoptată de Senat.
În raport cu obiectul şi conţinutul său, proiectul de lege face parte din categoria legilor ordinare.

